«Μένουμε πάντα παιδιά»: Θεατρική παράσταση από την θεατρική ομάδα των μελών των ΚΑΠΗ Δήμου Ρεθύμνου
2025-06-05 21:00 (Europe/Athens) | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Η Διεύθυνση Κοινωνικών Υπηρεσιών του Δήμου Ρεθύμνης, η Αντιδήμαρχος Κοινωνικής Πολιτικής, Δρ Άννα Ελευθεριάδου-Γκίκα και το Τμήμα Τρίτης Ηλικίας σας προσκαλούν στη θεατρική παράσταση με τίτλο: «Μένουμε πάντα παιδιά».
Μια παράσταση που ζωντανεύει επί σκηνής από την θεατρική ομάδα των μελών των ΚΑΠΗ του Δήμου Ρεθύμνου, σε σκηνοθεσία Θωμά Καντιφέ.
Πέμπτη 5 Ιουνίου 2025 | Ώρα 21:00
Θέατρο Ερωφίλη – Φορτέτζα Ρεθύμνου
Πέντε ξεχωριστά θεατρικά δρώμενα, γεμάτα χιούμορ, συγκίνηση και νοσταλγία, υμνούν τη ζωή, τη συντροφικότητα και την ανεξάντλητη παιδικότητα της ψυχής.
Η παρουσία σας θα μας τιμήσει ιδιαίτερα.

Η θεατρική συμπεριληπτική ομάδα ΑμεΑ «Ρόδα» παρουσιάζει την παράσταση «Ένα παιδί μετράει τ' άστρα»
2025-06-07 21:00 | Ατσιπόπουλο, Ατσιπόπουλο, Ατσιπόπουλο, Ρεθύμνου, 74100, Ελλάδα
Η Θεατρική συμπεριληπτική ομάδα ΑμεΑ «ΡΟΔΑ» παρουσιάζει την παράσταση “Ένα παιδί μετράει τ’ άστρα” του Μεν. Λουντέμη στο Ατσιπόπουλο Ρεθύμνου το Σάββατο 7 Ιουνίου στις 21:00, στο πλαίσιο του «A Festival – Φεστιβάλ παραστατικών τεχνών για την αναπηρία».
Η παράσταση διοργανώνεται από το Δήμο Ρεθύμνου σε συνδιοργάνωση με το Σύλλογο Γονέων Ατόμων με Αυτισμό Ρεθύμνου και τελείται με την υποστήριξη του Δήμου Ηρακλείου.
Το βιβλίο που έχει μεγαλώσει γενιές και γενιές εφήβων στην Ελλάδα, παρουσιάζεται στην σκηνή από τα μέλη της ομάδας σε μορφή δραματοποιημένης αφήγησης. Ο κεντρικός ήρωας, ο Μέλιος, αγωνίζεται κόντρα σε όλα τα τείχη που του υψώνει η κοινωνία της εποχής του, προκειμένου να αποκτήσει γνώση, να γνωρίσει τον κόσμο και να σπάσει κοινωνικά στερεότυπα και ταμπού.
Η Θεατρική συμπεριληπτική ομάδα ΑμεΑ “ΡΟΔΑ” εδώ και τρία χρόνια ταξιδεύει σε θεατρικούς δρόμους, δίνοντας τη δυνατότητα στα μέλη της να επικοινωνήσουν και να εκφραστούν μέσα από την Τέχνη του Θεάτρου. Η παράσταση “Ένα παιδί μετράει τ’ άστρα” είναι η πρώτη της συνομιλία με το θεατρικό κοινό και έχει αποσπάσει θετικά σχόλια κάθε φορά που έχει παρουσιαστεί.
Σας περιμένουμε για να ξανανιώσουμε παιδιά και να μετρήσουμε τ’ άστρα μαζί.
Διασκευή – Θεατρική διδασκαλία: Κωνσταντίνα Πάλλη
Υποστήριξη και οργάνωση παραγωγής: Έφη Πασπαλάκη
Mουσική: Χάρης Μανουσάκης
Το τραγούδι “Η θάλασσα” ερμηνεύει η Εμμανουέλα Νινιράκη
Επιμέλεια κομμώσεων και μακιγιάζ: Ευα Κοκαράκη
Ο ζωγραφικός πίνακας φιλοτεχνήθηκε από την εικαστικό Ειρήνη Κλαρνέτατζη
Σχεδιασμός λογότυπου: Ραφαήλ Μίγκλης
Παίζουν με αλφαβητική σειρά: Μαρία Βαϊλάκη, Νίκος Γαστεράτος, Βιβή Ηλιάκη, Γιώργος Ηλιάκης, Γιώργος Ιερωνυμάκης, Μαρία Καλλέργη, Μανώλης Καρπαθιωτάκης, Ειρήνη Κλαρνέτατζη, Παρίσης Λαζαρίδης, Ραφαήλ Μακρυγιαννάκης, Φιλοθέη Μαρτιμιανάκη, Μαριάννα Μπαλτζάκη, Μαρία Νανοπούλου, Γεωργία Ξημεράκη, Γιώργος Παναγιωτάκης, Νίκη Παπαδημητρίου, Εμμανουέλα Πατσουράκη, Στέλιος Σαβοϋδάκης, Γαρυφαλλιά Σεληνιωτάκη, Μαρίνα Σπυριδάκη, Ειρήνη Σταυρακάκη, Έλενα Στρατήγη, Στέφανος Σφακιανάκης, Κωνσταντίνος Τσαγκατάκης, Αγγέλα Σπιθάκη Τσικριτσάκη, Μανώλης Χουρδάκης.
Εμψυχωτές: Γιώργος Τσικριτσάκης, Αλέξανδρος Τσαούσης.

Την παράσταση ΕΙΡΗΝΗ του Αριστοφάνη θα παρουσιάσει η Θεατρική Ομάδα ΑμεΑ ΑΝΤΙΗΡΩΕΣ με τη Θεατρική Ομάδα του 1ου ΕΠΑΛ Ρεθύμνου
2025-06-11 21:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Τετάρτη 11 και Πέμπτη 12 Ιουνίου 2025
Χώρος: Θέατρο Ερωφίλη – Φορτέτσα
Ωρα: 21.30
Η μεικτή θεατρική ομάδα Αντιήρωες, του Συλλόγου Γονέων και Φίλων Ατόμων με Αυτισμό, παρουσιάζει τη νέα της θεατρική παραγωγή. Αυτή τη χρονιά συμπράττει με την θεατρική ομάδα του 1ου ΕΠΑΛ Ρεθύμνου και δημιουργούν ένα σύγχρονο αριστοφανικό σύμπαν.
“Έμπνευση και οδηγός αποτέλεσε η μεταφορά του Δημοσθένη Παπαμάρκου σε libretto, για την μουσικοθεατρική παράσταση Ειρήνη, του Νίκου Κυπουργού. Η ευρηματικότητα και η προσέγγιση τους, μας αποκάλυψε μια σύγχρονη ανάγνωση των σημαινόντων και νύξεων του αριστοφανικού έργου, που αφορά ταυτόχρονα το παρόν μας και το ειδικό πλαίσιο μέσα στο οποίο ζούμε και δημιουργούμε.
Ο αριστοφανικός λόγος, αιχμηρός, εύστοχος, σαρκαστικός, ποιητικός και απελευθερωμένος από καθωσπρεπισμούς, μας φανερώνει πώς το κωμικό βρίσκεται μέσα στο τραγικό, πώς το ατομικό γίνεται συλλογικό και πώς η κατάκτηση μεγάλων Ιδεών περνάει μέσα από τις μικρές ασήμαντες καθημερινές μας Ιστορίες.
Με σεβασμό προς το κείμενο του Δ. Παμαμάρκου, κρατήσαμε όλα εκείνα τα στοιχεία που χαρακτηρίζουν τη μεταφορά του κειμένου τού, προσαρμόζοντάς το στις δικές μας ανάγκες και ιδιαίτερες ικανότητες. Περιορίσαμε στοιχεία που δεν συνάδουν με τη σύνθεση της ομάδας μας και με εμβόλιμες προσθήκες που δημιουργήθηκαν από την ομάδα, συνδέουν με αμεσότητα την προσωπική τους αντίληψη με την έννοιας της Ειρήνης, της κοινής προσπάθειας και την αξία της αποδοχής κάθε ανθρώπου.
Ταυτότητα παράστασης
Ειρήνη του Αριστοφάνη
11 και 12 Ιουνίου 2024, στις 21:30 μ.μ.
Θέατρο Ερωφίλη, Φορτέτζα
Είσοδος ελεύθερη.
Συντελεστές:
Βασισμένο στην μεταφορά του Δημοσθένη Παπαμάρκου και του Νίκου Κηπουργού
Προσαρμογή – προσθήκη κειμένων: Κωνσταντίνα Γιασεμίδου
Σκηνοθεσία: Κωνσταντίνα Γιασεμίδου – Γιάννης Μπλέτας
Χορογραφίες – κινησιολογία: Κωνσταντίνα Γιασεμίδου
Κινηματογράφηση – μοντάζ: Γιάννης Μπλέτας
Βοηθοί σκηνοθεσίας: Αναστασία Βασιλειάδου, Μαρία Σκαμνάκη
Σύνθεση πρωτότυπης μουσικής και ζωντανής εκτέλεσης επί σκηνής: Κρουστά παιζουν ζωντανά επι σκηνής συμμετέχοντες του προγράμματος “Η Τέχνη του Ρυθμού στην Εκπαίδευση-Μουσικη στην Κοινότητα”
Επιμέλεια σκηνικών και κουστουμιών: Κωνσταντίνα Γιασεμίδου – Γιάννης Μπλέτας
Χώρος φιλοξενίας προβών: Χώρος πολιτισμού “Σημείο”.
Παραγωγή: Σύλλογος Γονέων και Φίλων Ατόμων με Αυτισμό
Διεύθυνση Παραγωγής: Ειρήνη Κλάδου
Οργάνωση Παραγωγής: Παύλος Μελισσινός
Επικοινωνία – Δημόσιες σχέσεις : Ειρήνη Κλάδου, Γαβριήλ Τσουντάνης- INTERBRAIN
Κουστούμια: Εθνική Λυρική Σκηνή
Συμμετέχουν αλφαβητικά οι ηθοποιοί: Γιώργος Αργβλιάνι, Πηνελόπη Βαμιεδάκη, Αναστασία Βασιλειάδου , Στέλιος Βουρβαχάκης, Οδυσσέας Γασπαράκης, Μαρία Δραμιτινού, Ειρήνη Κλάδου, Στελλίτσα Λαγουδάκη, Παναγιώτης Λύκος, Φίλιππος Μαυροματάκης, Ίρις Μπιρλιράκη, Χρύσα Μιχελιδάκη, Ειρήνη Ντουμπάρλα,, Κώστας Μίσα, Στελλιάννα Παπαδάκη, Κώστας Παπαδάκης, Δέσποινα Πετσαγκουράκη, Αργυρώ Πισκοπάκη, Άγγελος Πονηρός, Νεκταρία Μαρία Ρηγινιώτη, Μαρία Σκαμνάκη, Λευτέρης Σκλαβάκης, Μανώλης Σταυρουλάκης, Ραφαέλα Φραγκιαδάκη, Ανδρέας Χρυσός.
Τα κοστούμια της παράστασης είναι παραχώρηση του Βεστιαρίου της Εθνικής Λυρικής Σκηνής.
Ευχαριστούμε θερμά τον Δημοσθένη Παπαμάρκο για την παραχώρηση των πνευματικών δικαιωμάτων του κειμένου
Η παραχώρηση για τα πνευματικά δικαιώματα της μεταφοράς του κειμένου της Ειρήνης του Αριστοφάνη, έγινε από τον Δημοσθένη Παπαμάρκο, σε μουσική – ενορχήστρωση του Νίκου Κυπουργού, για την παράσταση του Εθνικού Θεάτρου στο Φεστιβάλ Αθηνών_ Επιδαύρου το 2016.
Ευχαριστούμε τους : Αθήνα Βερυκάκη, Χρυσούλα Σκεπετζή , Σοφία Καλημέρη , Γεωργία Ανυφαντάκη, Δέσποινα Ανυφαντάκη, Γιώργο Κουμεντακη, Μάρα Δανδόλου, Αντωνία Πιοτογιαννάκη και όσους ακόμα βοήθησαν και βοηθούν με οποιονδήποτε τρόπο.

Το Βρεφικό Θέατρο Συννεφάκι παρουσιάζει την παράσταση «Σταγόνα»
2025-06-15 12:00 | Συνεταιρισμός Τζεπέτο, Κατεχάκη, Ρέθυμνο, Ρεθύμνου, 74100, Ελλάδα
ΣΤΑΓΟΝΑ: Βρεφικό Θέατρο Συννεφάκι
Για βρέφη από 0 μηνών έως νήπια 4 ετών
Ρέθυμνο – Τεχνοχώρος Τζεπέτο
Κυριακή 15 Ιουνίου στις 12:00
Το βρεφικό θέατρο Συννεφάκι παρουσιάζει τη νέα του βρεφική παράσταση “Σταγόνα”. Μια παράσταση για βρέφη και νήπια από 0-4 ετών.
Ένα παιχνίδι στην μπανιέρα καταλήγει στην αναζήτηση της ευτυχίας.
Στη σταγόνα αρέσει να κολυμπάει στα αλμυρά νερά της θάλασσας,
καθώς και να λερώνεται στις λάσπες της πόλης.
Της αρέσει να τρέχει στα σύννεφα, αλλά μερικές φορές στέκεται απλά ακούνητη και παρατηρεί.
Η σταγόνα είναι η ευτυχία που όλοι ψάχνουμε και κυνηγάμε.
Άλλοτε μικρή, άλλοτε μεγάλη, διαφορετική για τον καθένα.
Η αναζήτηση της σταγόνας γίνεται η αφορμή για ένα χαρούμενο παιχνίδι.
Η Σταγόνα είναι μια παράσταση κίνησης, εικόνων και αντικειμένων. Μια παράσταση έκφρασης συναισθημάτων που θα συνεπάρει τα μικρά παιδιά με τα χρώματα και τους ήχους της και θα θυμίσει στους μεγάλους πως η ευτυχία είναι παντού αρκεί να σταματήσουν να την ψάχνουν.
Διάρκεια παράστασης: 35′ λεπτά
Τιμή εισιτηρίου 7 ευρώ
Παίζουν οι ηθοποιοί: Ειρήνη Μαμάση, Αλεξάνδρα Παρασκευοπούλου
Απαραίτητη η κράτηση θέσεων
Κρατήσεις: 6945678310, 6947761326 (περιορισμένος αριθμός θεατών)
Κατεχάκη & Χειμάρρας, πεζόδρομος Φορτέτζας. Ρέθυμνο

Η παράσταση «Τρία Αληθινά Τραγούδια και ένα Ψεύτικο Παραμύθι» από το Ε.Ε.Ε.ΕΚ. Ρεθύμνου
2025-06-20 20:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Μια ξεχωριστή παράσταση με τίτλο «Τρία Αληθινά Τραγούδια και ένα Ψεύτικο Παραμύθι» θα παρουσιάσει το Ε.Ε.Ε.ΕΚ. Ρεθύμνου την Παρασκευή 20 Ιουνίου 2025, στις 20:30, στο Θέατρο Ερωφίλη στη Φορτέτσα.
Συμμετέχει το 4ο Γυμνάσιο Ρεθύμνου.
Το «Ψεύτικο Παραμύθι» είναι του Γεωργίου Καλλέργη, μαντολινά και παραμυθά της Λούτρας.
Η εκδήλωση πραγματοποιείται με τη συνδιοργάνωση της Περιφέρειας Κρήτης και του Δήμου Ρεθύμνης.
Η είσοδος είναι ελεύθερη για το κοινό.

Παρουσίαση των «Μαθημάτων Θεάτρου» με το Βαγγέλη Λιοδάκη
2025-06-21 20:30 | Σημείο, Patriarchi Athinagora, Rethymno, Ρεθύμνου, 741 33, Greece
Τα «Μαθήματα Θεάτρου» με τον Βαγγέλη Λιοδάκη 2024-25 παρουσιάζουν τη φετινή τους εργασία με αποσπάσματα θεατρικών έργων ελληνικού και ξένου ρεπερτορίου, το Σάββατο 21 Ιουνίου 2025 στις 20:30, στο Χώρο Πολιτισμού “Σημείο” (Πατριάρχου Αθηναγόρα 17, Ρέθυμνο).
Η παρουσίαση περιλαμβάνει έργα των: Ευριπίδη, Τσέχωφ, Ίρβιν Σόου, Ντάριο Φο, Κωστούλας Μητροπούλου, Αλεξάνδρας Κ*
Συμμετέχουν οι Αντώνης Αντωνόπουλος, Μαρία Ζουρμπάκη, Τώνια Κοντογιάννη, Ελένη Μιχελουδάκη και Βούλα Στρατάκη
Η είσοδος είναι ελεύθερη.

«Ιστορίες ν' απορείς!»: Μια θεατρική παράσταση του Πειραματικού ΓΕ.Λ. Ρεθύμνου με την θεατρική ομάδα του Λυκείου Λινόπετρας Λεμεσού
2025-06-22 21:15 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
“Ιστορίες ν’ απορείς!”: Μια θεατρική παράσταση/ συμπαραγωγή που προέκυψε από τη συνεργασία του “Ομίλου Θεατρικής & Μουσικής Παιδείας” του Πειραματικού ΓΕ.Λ. Ρεθύμνου Π.Κ. με την θεατρική ομάδα του Λυκείου Λινόπετρας Λεμεσού της Κύπρου.
Δύο ομάδες που δούλεψαν μαζί με στόχο τη συνδημιουργία μιας κοινής θεατρικής παράστασης και την παρουσίασή της στο θεατρικό κοινό τόσο της Λεμεσού όσο και του Ρεθύμνου.
Πρόκειται για ένα σπονδυλωτό έργο βασισμένο σε μονόπρακτα και διασκευές θεατρικών έργων των: Α. Τσέχωφ, Ζ. Κοκτώ, Κ. Μουρσελά, Γ. Νεόφυτου και Ν. Σάιμον. Ένας δημιουργικός “πειραματισμός” που αποτελεί απόπειρα πολιτιστικής συνύπαρξης και αλληλεπίδρασης.
Τι κοινό, λοιπόν, μπορεί να έχει ο Κύπριος συγγραφέας Γ. Νεοφύτου, με τον Ελλαδίτη Κ. Μουρσελά, τον Ρώσο Α. Τσέχωφ , τον Αμερικανό Νήλ Σάιμον αλλά και τον Γάλλο Ζαν Κοκτώ;
Στην παράσταση «Ιστορίες ν’ απορείς…» μέσα από μονόπρακτα αλλά και αποσπάσματα έργων των τεσσάρων θεατρικών συγγραφέων, εξετάζεται σε ύφος κωμικοτραγικό, το πώς οι άνθρωποι διαχειρίζονται τις αδυναμίες τους, τις ανασφάλειές τους, την ανάγκη για αποδοχή, τον κοινωνικό έλεγχο και τον φόβο του θανάτου μέσα από ψευδαισθήσεις που καθορίζουν την ταυτότητά τους. Η ανάγκη του ανθρώπου για ψεύδος, φαντασίωση και αυταπάτη αποτελεί κυρίαρχο μέσο επιβίωσης. Είναι σίγουρα μια παράσταση που μπορεί να μας φέρει σε επαφή με τα πιο σκοτεινά αλλά και πιο εσωτερικά κομμάτια της ύπαρξής μας!
Η πρεμιέρα του έργου πραγματοποιήθηκε στο θέατρο «Ριάλτο» της Λεμεσού στις 31/3/2025.
22 Ιουνίου – Έναρξη 21:15
Θέατρο Ερωφίλη, Κάστρο Φορτέτζα
Είσοδος ελεύθερη

Θεατρική παράσταση με θέμα Κλήδονας «Μνήμες του χθες... Εικόνες του αύριο...»
2025-06-25 20:00 | Πέραμα Μυλοποτάμου, Πέραμα, Πέραμα, Ρεθύμνου, 74052, Greece
Θεατρική παράσταση με θέμα Κλήδονας «Μνήμες του χθες… Εικόνες του αύριο…».
Η θεατρική ομάδα του Κ.Α.Π.Η. Δήμου Μυλοποτάμου, αναβιώνει το έθιμο του Κλήδονα.
Πέραμα, Ανοιχτό θέατρο Περάματος
Έναρξη 20:00

Η Θεατρική Ομάδα της Μητρόπολης Ρεθύμνης παρουσιάζει το έργο «Αϊ-Γιώργης» στο θέατρο Ερωφίλη
2025-06-26 21:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Το έργο «Αϊ-Γιώργης» του Γιώργη Καλογεράκη παρουσιάζει φέτος η Θεατρική Ομάδα της Ιεράς Μητροπόλεως Ρεθύμνης και Αυλοποτάμου. Το έργο ζωντανεύει επί σκηνής τον βίο, το μαρτύριο και τα θαύματα του Αγίου Γεωργίου, με έντονα θεατρικά και λυρικά στοιχεία.
Η παράσταση θα δοθεί στο θέατρο «Ερωφίλη» στη Φορτέτσα, την Πέμπτη 26 και την Παρασκευή 27 Ιουνίου 2025, στις 21:30, με ελεύθερη είσοδο για το κοινό.
Στην υποκριτική καθοδήγηση βρίσκεται ο Γιάννης Μπλέτας, ενώ τη μουσική υπογράφει ο Αντώνης Ζαχαράκης. Ο συγγραφέας Γιώργης Καλογεράκης ανέλαβε και τη διδασκαλία λόγου και τα κοστούμια, ενώ τα σκηνικά σχεδίασε ο Γιάννης Τσάβαλος και η ζωγραφική επιμέλεια έγινε από τη Νίνα Τσοτουλίδου. Την αφίσα φιλοτέχνησε ο Γιώργης Λελεδάκης και στην οργανωτική υποστήριξη είναι ο πατέρας Νικόλαος Νικηφόρος.

Τον θίασο αποτελούν οι Σήφης Καυκαλάς, Στάθης Γαγάνης, Μανόλης Τζωρτζινάκης, Αλέξανδρος Αλεξανδράκης, Ανδρέας Αποκορωνιωτάκης, Γιώργος Αποκορωνιωτάκης, Αντώνης Μαμαλάκης, Μάρκος Πελαντάκης, Μαρία Αποστολάκη, Στεφανία Καλαϊτζάκη, Ιωάννα Παναγουλάκη, Μαρία Νικολακάκη, Νίκος Τσουπάκης, Παναγιώτης Πουλής, Μποτόνης Μποτονάκης, Ειρήνη Λιοδάκη, Μαρία Αλεξανδράκη, Νίκος Σεβαστόπουλος και Μάριος Ανυφαντάκης, ενώ το φωτογραφικό υλικό της παράστασης επιμελήθηκαν οι Γιώργος Βαβουράκης, Βαγγέλης Δεσποτάκης και Κατερίνα Μαϊνόφ.

Η παράσταση «Ο Μουνής» της Λένας Κιτσοπούλου στο Θέατρο Μυθωδία
2025-06-28 21:30 - 23:00 | Θέατρο Μυθωδία, Θεατρο Μυθωδια - Γερανι Ρεθυμνου, Γεράνι, Ρεθύμνου, Ελλάδα
Ο ΜΟΥΝΗΣ* της Λένας Κιτσοπούλου
Ένα κομμωτήριο, μια χώρα, μια ιστορία
«Ο Μουνής», το έργο της Λένας Κιτσοπούλου, μετά τις sold out παραστάσεις σε Αθήνα και Πάτρα, κατεβαίνει στην Κρήτη για 3 ΜΟΝΟ παραστάσεις!
Το Σάββατο 28 Ιουνίου στο θέατρο ΜΥΘΩΔΙΑ στο Ρέθυμνο, και την Κυριακή 29 και Δευτέρα 30 Ιουνίου στο ΤΕΧΝΟΠΟΛΙΣ στο Ηράκλειο
Γλέντια, φωνές, τραγούδια, κλαρίνα και μαχαίρια, ανεκπλήρωτοι έρωτες και απραγματοποίητα όνειρα, παρελαύνουν σε ένα κομμωτήριο στην ελληνική επαρχία. Τα κουτσομπολιά πάνε κι έρχονται όπως τα ρόλεϊ στα κεφάλια των γυναικών που ανελέητα κρίνουν και κατακρίνουν τους πάντες και τα πάντα. Μια νεαρή κοπέλα – ξεφυλλίζοντας περιοδικά – ελπίζει να έρθει η μέρα που θα μπει και η ίδια σε μια σελίδα σ’ αυτό.

Στο καφενείο, άντρες με κομπολόγια στα χέρια διαδίδουν νέα κι ένα μικρό αγόρι ονειρεύεται…
Οι ζωές των άλλων μπαίνουν στο μικροσκόπιο για να ξορκίσουν αμαρτίες. Οι ανθρώπινοι χαρακτήρες σε ρόλους κωμικοτραγικούς, τόσο βίαιους όσο και τρυφερούς. Το παραμύθι του έρωτα, του θανάτου αλλά και μια βίαια δομημένη κοινωνία, μέσα από τις ζωγραφιές πάνω σ’ ένα τραπεζομάντιλο καφενείου.
Και ο Μουνής, σα σκιάχτρο σε χωράφι, στέκει εκεί, σύμβολο της ύπαρξής του, σταθερό, αινιγματικό, σιωπηλός παρατηρητής μιας κοινωνίας που ξέρει τα πάντα, αλλά δε λέει τίποτα.

ΣΥΝΤΕΛΕΣΤΕΣ
Κείμενο: Λένα Κιτσοπούλου
Σκηνοθεσία Θεατρική διασκευή: Νατάσα Παπαμιχαήλ
Σκηνικά – Κοστούμια: Βαγγέλης Ζιλέλης
Φωτισμοί: Νίκος Βούλγαρης
Πρωτότυπη μουσική σύνθεση – επιμέλεια: Βασίλης Τζαβάρας
Βοηθός σκηνοθέτη: Άννα Μακούρινα
Ερμηνεύουν (αλφαβητικά): Καλλιόπη Καραμάνη, Ηλέκτρα Κομνηνίδου, Γιώργος Ντούσης, Γιάννης Οικονομίδης, Χαρά Τσιτομενέα
ΠΛΗΡΟΦΟΡΙΕΣ:
Σάββατο 28 Ιουνίου στις 21:30 στο θέατρο ΜΥΘΩΔΙΑ στο Γεράνι Ρεθύμνου
Προπώληση more.com

«(Μ)Πλεξίματα»: Μια χοροθεατρική παράσταση για μικρούς και μεγάλους
2025-06-30 21:00 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Η ομάδα Team Fourteen παρουσιάζει την χοροθεατρική παράσταση (Μ)ΠΛΕΞΙΜΑΤΑ βασισμένη σε μία πρωτότυπη σύλληψη με ανθρωπολογική, παιδαγωγική και αισθητική αξία, που συνδυάζει λαογραφικά, ιστορικά και μυθολογικά στοιχεία.
Οι θεατές πιάνοντας… την άκρη του νήματος θα γνωρίσουν την πρώτη ύλη δημιουργίας του, θα ταξιδέψουν μέχρι την αρχαία Αθήνα και θα έρθουν σε επαφή με τις περιπέτειες της Θεάς της πόλης, της πρώτης υφάντρας, και την σχέση της με την νεαρή Αράχνη, για να διαπιστώσουν ότι του κουβάρι της ζωής μας πλέκεται, μπλέκεται και ξεμπλέκεται δημιουργώντας αλλεπάλληλους σχηματισμούς.
Χορός, θέατρο, πρωτότυπη μουσική, κοστούμια και φωτιστικά εφέ θα διαμορφώσουν την αισθητική παλέτα του ιδιαίτερου αυτού ταξιδιού.
Σύλληψη-Σκηνοθεσία: Ανδρομάχη Σαπουντζή
Χορογραφίες: Λιάνα Γεωργοπούλου
Μουσική: Πένυ Σακελλαρίου
Με τους Μαρία Αλεξίου, Ηλιάνα Λέγγα, Βαγγέλη Λινοξυλάκη και 47 αθλήτριες της Team Fourteen!
Κυριακή 29 Ιουνίου- Δευτέρα 30 Ιουνίου στις 21.00 στο Θέατρο Ερωφίλη
Προπώληση:

Filema Kritis Σοφ.Βενιζέλου 68
Playcity Rethymno Πηγιανός Κάμπος
Cutler Rethymno Knives Αρκαδίου 36
Protasis Events Κουντουριώτου 129-131

Instagram: @team_fourteen14

Βραδιές γέλιου με το Στάθη Μονιάκη
2025-07-02 20:00 | Αγγελιανά Μυλοποτάμου, Αγγελιανά, Ρεθύμνου, Ελλάδα
Ο Στάθης Μονιάκης στα πλαίσια των φιλανθρωπικών εμφανίσεών του, με το ανεξάντλητο ταλέντο του μας χαρίζει μοναδικές στιγμές απόλαυσης.
Στο χώρο της εκδήλωσης θα διατίθεται το βιβλίο του «365 Ανέκδοτα, ένα για κάθε μέρα» τα έσοδα του οποίου θα προσφερθούν για τις ανάγκες της περιοχής.
Τετάρτη 2 Ιουλίου, Αγγελιανά
Σάββατο 26 Ιουλίου, Ορθές
Κυιρακή 27 Ιουλίου, Χώνος
Έναρξη 20:00.

Η παράσταση «Η Αλίκη στη Χώρα των Θαυμάτων» από τις «Μαγικές Σβούρες» στο Θέατρο Ερωφίλη
2025-07-02 21:00 - 22:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Ο Δημήτρης Αδάμης ,ο αγαπημένος σκηνοθέτης των παιδιών , διασκευάζει τα δύο βιβλία του Λιούις Κάρολ: «Οι περιπέτειες της Αλίκης στη Χώρα των Θαυμάτων» και «Μέσα από τον Καθρέφτη και τι είδε η Αλίκη εκεί» και τα μεταφέρει στην πιο μαγική παράσταση που έχει δημιουργήσει ως τώρα για τα παιδιά.
Είναι μια παράσταση που δεν πατάει στη σκηνή αλλά πετάει πάνω από τον χώρο της λογικής , με απίστευτο χιούμορ και αυθόρμητη φαντασία οι ηθοποιοί ακολουθούν τα βήματα της Αλίκης στο πέρασμα από την παιδικότητα στον κόσμο της ενηλικίωσης.
Με αληθινή αυθεντική αφέλεια στην παράσταση ζώα και αντικείμενα μιλούν , όλα μικραίνουν και μεγαλώνουν σε ένα θεότρελο σκηνικό, με απίστευτα κοστούμια και μουσική από τους ηθοποιούς του θιάσου .
Στήνεται ένα τρελό τσάι-πάρτυ φαντασίας όπου ξετυλίγουν τις φιγούρες τους ο Άσπρος Κούνελος με τη Γάτα Τσεσάιρ , ο Καπελάς με την Κάμπια , η Κόκκινη Βασίλισσα σε ένα ξέφρενο Κροκέ, οι αστείοι Τουιντλιντάμ και Τουιντλντί, ο Χάμπτι Ντάμπτι , τα Τραπουλόχαρτα-Κηπουροί καθώς και όλα τα μαγικά πλάσματα της φαντασίας του Λιούις Κάρολ.

Η παράσταση θα σας περιμένει να σας μαγέψει ,να σας συγκινήσει και να σας χαρίσει μοναδικές στιγμές τρυφερής παιδικής αθωότητας . Η μουσική και τα τραγούδια της παράστασης προέρχονται όλα από τη Μεγάλη Βρετανία και μελωδίες και παραδοσιακά τραγούδια από την Αγγλία , τη Σκοτία μέχρι και την Ιρλανδία καθώς και τον μέγα μουσικό πλούτο των Κελτών.
Παίζουν οι ηθοποιοί ( αλφαβητικά ): Γιώργος Γκιόκας, Αντώνης Καραθανασόπουλος, , Ελένη Κονταρίνη, Μαρία Κωνσταντά, Ευσταθία Λαγιόκαπα, Οδυσσέας Πετράκης, Τάσος Ράπτης
Θέατρο Ερωφίλη, Φορτέτζα – Ρέθυμνο
Τετάρτη 2 Ιουλίου – Έναρξη 9:00 μ.μ
Η παράσταση απευθύνεται σε παιδιά κάθε ηλικίας.
Διάρκεια Παράστασης : 80 λεπτά χωρίς διάλειμμα
Ηλεκτρονική Πώληση Εισιτηρίων more.com
ΠΡΟΠΩΛΗΣΗ: ΚΙΟΣΚΙ ΠΛΑΤΕΙΑΣ 4 ΜΑΡΤΥΡΩΝ
Τιμές: ΠΡΟΠΩΛΗΣΗ: 10 ευρώ – Γενική είσοδος: 13 ευρώ
Πληροφορίες – Ομαδικές κρατήσεις: 6980-444844

Η παράσταση «Μόνος με τον Άμλετ» με τον Αιμίλιο Χειλάκη στο Θέατρο Ερωφίλη
2025-07-03 21:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
ΠΕΜΠΤΗ 3 ΙΟΥΛΙΟΥ 2025
Μαζί του επί σκηνής παίζει μουσική ο Δημήτρης Καμαρωτός
Ο Άμλετ επιστρέφει πιο μόνος, πιο σύγχρονος, πιο επιτακτικός από ποτέ.
Ο Αιμίλιος Χειλάκης ανεβαίνει ξανά στη σκηνή για να ερμηνεύσει τους βασικούς ρόλους του σαιξπηρικού δράματος σε μια υποβλητική παράσταση που συγκλόνισε κοινό και κριτικούς.
Το «Μόνος με τον Άμλετ», βασισμένο στον «Άμλετ» του William Shakespeare, είναι μια τολμηρή διασκευή του εμβληματικού έργου, βασισμένη στη μετάφραση του Γιώργου Χειμωνά, και επιστρέφει οχτώ χρόνια μετά το τελευταίο ανέβασμα. Σε σκηνοθεσία του Μανώλη Δούνια και του ίδιου του Αιμίλιου Χειλάκη, ξεδιπλώνει τα πάθη, τις εσωτερικές συγκρούσεις και την τραγική ειρωνεία που διατρέχει την ιστορία του Άμλετ.
Τι συμβαίνει στο έργο: Όταν ο βασιλιάς της Δανίας πεθαίνει αιφνίδια, τον θρόνο σφετερίζεται ο αδελφός του, Κλαύδιος — καταλαμβάνοντας όχι μόνο την εξουσία, αλλά και τη σύζυγο του νεκρού βασιλιά, Γερτρούδη. Η βασίλισσα και μητέρα του Άμλετ ενδίδει σε έναν βιαστικό, σχεδόν ανίερο γάμο, αφήνοντας τον γιο της βυθισμένο στο πένθος και τη σύγχυση. Η εύθραυστη ισορροπία διαλύεται όταν εμφανίζεται το Φάντασμα του βασιλιά: δεν πέθανε φυσικά, αποκαλύπτει — δολοφονήθηκε. Φονιάς ο ίδιος του ο αδελφός, με ύπουλο τρόπο και στόχο του τον θρόνο. Ο Άμλετ ορκίζεται εκδίκηση -ούτε καν ο έρωτάς του για την τρυφερή Οφηλία, δεν θα τον αποσπάσει από το σκοπό του. Για να βεβαιωθεί για την ενοχή του Κλαύδιου, προσκαλεί έναν θίασο περιπλανώμενων ηθοποιών να ανεβάσουν μια παράσταση που αναπαριστά τη δολοφονία του πατέρα του. Η αντίδραση του Κλαύδιου στα όσα συμβαίνουν, θα τον προδώσει και η εκδίκηση του Άμλετ θα είναι φοβερή, αλλά και αυτοκαταστροφική.
Η παράσταση «Μόνος με τον Άμλετ» παρακολουθεί την προσπάθεια του νεαρού πρίγκιπα να διανύσει την απόσταση από τη Σκέψη στην Πράξη. Συνειδητοποιώντας πως το σύστημα αξιών στο οποίο πίστευε και η επίπλαστη ευδαιμονία που απολάμβανε έχουν πεθάνει, ο Άμλετ πασχίζει να διατηρήσει την αξιοπρέπεια και τα ιδανικά του μέσα σε μια κοινωνία που ιδεολογικά καταρρέει.
Παράδοξο – ή και προφητικό – το πόσο αυτή η κοινωνία μοιάζει με τη δική μας, τέσσερις αιώνες μετά. Το ερώτημα δεν είναι πια «να ζει κανείς ή να μη ζει», αλλά «πώς να ζει»: Είναι προτιμότερο να ζει άπραγος ή να πεθαίνει πράττοντας;
Αυτό το ερώτημα διατρέχει την παράσταση και γίνεται η ραχοκοκαλιά της.
Ο Αιμίλιος Χειλάκης γίνεται Άμλετ, Οφηλία, Κλαύδιος, Γερτρούδη, Πολώνιος, Λαέρτης, Οράτιος, το Φάντασμα του βασιλιά –κρατώντας το θεατή σε εγρήγορση. Δίπλα του, ο Δημήτρης Καμαρωτός δημιουργεί επί σκηνής έναν ηχητικό κόσμο που λειτουργεί σαν εσωτερική φωνή, σαν αντίλαλος του τραγικού ήρωα. Με σκηνικά-κοστούμια της Αλεξίας Θεοδωράκη, κίνηση της Φαίδρας Νταϊόγλου και φωτισμούς του Νίκου Βλασόπουλου, το «Μόνος με τον Άμλετ» επιστρέφει στα απολύτως βασικά της θεατρικής πράξης — τη φωνή, το σώμα, τη μουσική και το φως.
Συντελεστές
Μετάφραση: Γιώργος Χειμωνάς
Σκηνοθεσία – Διασκευή: Μανώλης Δούνιας, Αιμίλιος Χειλάκης
Πρωτότυπη μουσική: Δημήτρης Καμαρωτός
Σκηνικά – Κοστούμια: Αλεξία Θεοδωράκη
Κίνηση: Φαίδρα Νταϊόγλου
Φωτισμοί: Νίκος Βλασόπουλος
Φωτογραφίες: Άρης Καμαρωτός
Designer: Μαρία Παναγιωτονάκου
Υπεύθυνη Δημοσίων Σχέσεων: Αναστασία Καμβύση
Υπεύθυνη Επικοινωνίας Περιοδείας: Ρίτα Σίσιου
Υπεύθυνη Περιοδείας: Μαρία Κουλούρη
Διαφήμιση-social media: Renegade Media, Βασίλης Ζαρκαδούλας
Παραγωγή: ARTIVITIES
Ώρα έναρξης : 9.30 μμ
Προπώληση εισιτηρίων: www.ticketservices.gr

Η παράσταση «Εκείνος κι Εκείνος» του Κώστα Μουρσελά στο Ρέθυμνο
2025-07-04 21:15 - 23:00 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Το καλοκαίρι 2025 η θεατρική εταιρία Non Grata Productions θα παρουσιάσει, σε περιοδεία σε όλη την Ελλάδα, το φημισμένο και εμβληματικό έργο του σπουδαίου Έλληνα συγγραφέα Κώστα Μουρσελά «Εκείνος κι Εκείνος», σε σκηνοθεσία του Αλέξανδρου Ρήγα, με τους Γιώργο Κωνσταντίνου, Λεωνίδα Κακούρη, Δημήτρη Σταρόβα, Σοφία Μανωλάκου.
Το φημισμένο και εμβληματικό έργο «Εκείνος κι Εκείνος» είναι ένας ύμνος στην ποιητική αλητεία, στην παράλογη λογική σκέψη και στο ελεύθερο χιούμορ. Ένα έργο που συγγενεύει με το θέατρο του παραλόγου και με την επιθεώρηση, μα πάνω απ’ όλα, με την σατυρική – σκεπτόμενη κωμωδία. Μία κωμωδία “αναρχική” – “αλήτικη” – “ανατρεπτική”. Μία κωμωδία υπεράνω σκέψεων, υπεράνω καταστάσεων, υπεράνω λογικής.

O Λουκάς (Γιώργος Κωνσταντίνου) και ο Σόλων (Λεωνίδας Κακούρης), οι δύο βασικοί πρωταγωνιστές του έργου, είναι δύο σοφοί περιπλανώμενοι μποέμ, δύο άνθρωποι που θέλουν να είναι ελεύθεροι και τίποτα να μην τους εμποδίζει στο ταξίδι της ελευθερίας τους.
ΠΑΙΖΟΥΝ Γιώργος Κωνσταντίνου, Λεωνίδας Κακούρης, Δημήτρης Σταρόβας, Σοφία Μανωλάκου.
ΤΑΥΤΟΤΗΤΑ ΠΑΡΑΣΤΑΣΗΣ
Κείμενο: Κώστας Μουρσελάς
Σκηνοθεσία: Αλέξανδρος Ρήγας
Σκηνικά: Γιάννης Σπανόπουλος
Κοστούμια: Κωνσταντίνος Γιαννιώτης
Φωτισμοί: Αλέξανδρος Αλεξάνδρου
Βοηθός Σκηνοθέτη: Δανάη Σταματοπούλου
Δημόσιες Σχέσεις: Νταίζη Λεμπέση (6908 502 631)
Οργάνωση Παραγωγής: Χριστιάνα Σακαρέλη (6906 140 378)
Διεύθυνση Παραγωγής: Θοδωρής Γκόγκος
Καλλιτεχνική Διεύθυνση: Λευτέρης Πλασκοβίτης
Παραγωγή: Non Grata Productions – Βασίλης Ζήσης
ΔΙΑΡΚΕΙΑ 90 Λεπτά

ΤΙΜΕΣ ΕΙΣΙΤΗΡΙΩΝ

Κανονικό: 22€
Μειωμένο: 18€ (Φοιτητικό, Ανέργων, Άνω των 65 ετών, ΑΜΕΑ, Παιδικό από 6 έως 12 ετών)

Προπώληση more.com
Παρασκευή, 04/07 – 21:15
Θέατρο “Ερωφίλη” – Ρέθυμνο

Η παράσταση «Ο παππούς έχει πίεση» στο θέατρο Ερωφίλη
2025-07-05 21:30 - 23:00 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Η ξέφρενη κωμωδία της Δήμητρας Παπαδοπούλου, σε σκηνοθεσία Χρήστου Τριπόδη και παραγωγή της εταιρείας Μέθεξις, για δεύτερη συνεχόμενη χρονιά σε καλοκαιρινή περιοδεία. Στο ρόλο του Παππού ο Τάσος Χαλκιάς.
Ένας παππούς, τρεις εξωφρενικές εγγονές, ένας «μπάτσος», ένας ιδεολόγος νεαρός, ένας «φόνος» και ένα ρομαντικό δείπνο με φακές οδηγούν μια θεότρελη ελληνική οικογένεια σε ξεκαρδιστικές καταστάσεις. Τρεις αδελφές σε σημείο καμπής στη ζωή τους, η αναρχική Πόπη, που «πέφτει» στον έρωτα ενός «μπάτσου», η φοβισμένη Φώφη, που κηρύσσει την προσωπική της επανάσταση και θέτει νέους όρους και κανόνες στη ζωή της και, η καριερίστα Μαρία, που έχει στόχο να γίνει επιτέλους μάνα, μπλέκονται σε ανεξέλεγκτες παρεξηγήσεις.
Συνδετικός κρίκος όλων, ο αριστερός και με άνοια Παππούς, ο οποίος γίνεται η ιδεολογική έμπνευση για την ίδρυση του νέου πολιτικού κινήματος, με το όνομα «Ψάξου». Το κίνημα που δημιουργήθηκε από τον Χάρη, τον σύντροφο της Μαρίας, φιλοδοξεί να γίνει η φωνή της νεότερης γενιάς των Ελλήνων.
ΣΥΝΤΕΛΕΣΤΕΣ

Κείμενο: Δήμητρα Παπαδοπούλου
Σκηνοθεσία: Χρήστος Τριπόδης
Σκηνικά: Μαρία Φιλίππου
Κοστούμια: Ελένη Μπλέτσα
Βοηθός Σκηνοθέτη: Ελένη Φανδρίδου
Βοηθός Σκηνογράφου: Κατερίνα Σβορώνου
Creative Agency: GridFox
Παραγωγή: Χρήστος Τριπόδης – «Μέθεξις»
Πρωταγωνιστούν (αλφαβητικά): Άρης Αντωνόπουλος, Κώστας Αποστολάκης, Σύλβια Δελικούρα, Μαριλού Κατσαφάδου, Φωτεινή Μπαξεβάνη
Στον ρόλο του παππού, ο Τάσος Χαλκιάς
Σάββατο 5 Ιουλίου – 21:30
Θέατρο Ερωφίλη, Φορτέτζα – Ρέθυμνο
Ηλεκτρονική Προπώληση: www.more.com/theater/o-pappous-exei-piesi
Τιμές εισιτηρίων: 20€

Η παράσταση «Η μητέρα του σκύλου» του Παύλου Μάτεσι σε διασκευή Υρώς Μανέ στο Ρέθυμνο
2025-07-11 21:15 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Διασκευή: Υρώ Μανέ – Κατερίνα Γιαννάκου
Σκηνοθεσία: Κώστας Γάκης
Μουσική – τραγούδια: Σταμάτης Κραουνάκης
Παρασκευή 11 Ιουλίου
Σε συνέχεια της μεγάλης επιτυχίας που είχε τη φετινή θεατρική σεζόν στο θέατρο Ακροπόλ, το εμβληματικό έργο του Παύλου Μάτεσι, «Η Μητέρα του Σκύλου», που συγκαταλέγεται στα 1001 βιβλία της παγκόσμιας λογοτεχνίας που πρέπει να διαβάσει κανείς στη ζωή του, θα παρουσιαστεί το καλοκαίρι σε περιοδεία, σε μεγάλες πόλεις της Ελλάδας, σε σκηνοθεσία Κώστα Γάκη και μουσική-τραγούδια του Σταμάτη Κραουνάκη.
Η Υρώ Μανέ ενσαρκώνει την ηρωίδα Ραραού, μια από τις πιο σπαρακτικές και ταυτόχρονα εξαιρετικά δυναμικές προσωπικότητες της σύγχρονης ελληνικής λογοτεχνίας.
Η Ραραού, με λόγο παραληρηματικό σχεδόν και αναπάντεχα χιουμοριστικό, μια ψυχή τραυματισμένη με ένα τραύμα που αδυνατεί να επουλώσει, αφηγείται την Οδύσσεια της ύπαρξής της, ακροβατώντας πάνω στη λεπτή γραμμή μεταξύ φαντασίας και πραγματικότητας. Μέσα από το πρίσμα της μοναδικής αυτής ηρωίδας, το κοινό παρακολουθεί τη δραματική, αλλά και γεμάτη ευτράπελα, ζωή της – από την κατοχή και τον εμφύλιο πόλεμο μέχρι τη δικτατορία και τη μεταπολίτευση – όπως περνά μέσα από το παραμορφωτικό της φίλτρο.
Η Ραραού, η θεατρίνα, θα ανέβει στο πάλκο της φαντασίας της, με την επιθυμία να λάμψει επιτέλους σαν πραγματική πρωταγωνίστρια, να ζήσει την προσωπική της καταξίωση και αναγέννηση. Η παράσταση ταξιδεύει τους θεατές σε ένα κόσμο γεμάτο από απρόσμενες, αλλά και εξαιρετικά ανθρώπινες στιγμές.
Στη «Μητέρα του Σκύλου», η Ραραού, μέσα από τον ιδιότυπο προσωπικό της λόγο, ζωντανεύει στιγμές από τη διαδρομή του βίου της. Γύρω της, ένας πολύχρωμος δυναμικός και αεικίνητος θίασος «φαντασμάτων» φέρνει με τρόπο μαγικό στο φως πρόσωπα της καθημερινότητας, που χαράχτηκαν στην ψυχή της, για να προσφέρει στο κοινό συγκίνηση και γέλιο. Το κρυμμένο τραύμα που έχει σημαδέψει τη ζωή της μετουσιώνεται, μέσα από μουσικές, χορογραφίες και εικόνες, σε κάτι φωτεινό και αισιόδοξο!
Σκηνοθετικό σημείωμα:
«Χαίρομαι που η θεατρική διασκευή φέρει ολοζώντανα τα παραπάνω στοιχεία που κινούνται σε όλο το φάσμα του ανθρώπινου συναισθήματος, σε όλες τις διακυμάνσεις του ανθρώπινου στοχασμού. Χαίρομαι που μέσα στο κείμενο επιβιώνει ο αγώνας ενός ανθρώπου που πέρασε δια πυρός και σιδήρου και ταυτόχρονα επιβιώνει με τρόπο υπαινικτικό αλλά σαφή μια ολόκληρη χώρα, μια ολόκληρη εποχή. Χαίρομαι που η Ραραού, όπως την ξαναγέννησαν η Υρώ και η Κατερίνα στο υπέροχο θεατρικό τους κείμενο και όπως την επαναδιατυπώνουν μουσικά και στιχουργικά τα εκλεκτά τραγούδια του Σταμάτη, βρίσκει επιτέλους το δρόμο της προς τη σκηνή, όπως η ίδια την ονειρεύτηκε και υπερίπταται με όπλο τη φαντασία της πάνω και πέρα από τα σκονισμένα και κρύα παρασκήνια, πάνω και πέρα από τη μιζέρια των τριτοτέταρτων ρόλων που μια ζωή της δίνανε. Χαίρομαι σαν παιδί που η Ραραού ερμηνευμένη από την Yρώ, είναι ένας ανθισμένος μπαξές γεμάτος τρέλα, ενέργεια, χιούμορ και ζωτικότητα.
Στη σκηνή του Ακροπόλ, αυτό που βλέπουμε είναι η σκηνική εκπλήρωση του ονείρου της Ραραούς: χορεύει, τραγουδά και ιστορεί όλη της ζωή πάνω σε ένα πάλκο μαζί με έναν μαγικό περιπλανώμενο θίασο, έναν εκλεκτό θίασο φαντασμάτων που τη συνοδεύει και βιώνει μαζί της όλο το ταξίδι ανάμεσα στην αλήθεια και τη φαντασίωση, ανάμεσα στην ανθρωπιά και της βαρβαρότητα, ανάμεσα στη ζωή και την τέχνη, ανάμεσα στο τραύμα και την επούλωση…» (Κώστας Γάκης)
Συντελεστές:
Διασκευή: Υρώ Μανέ – Κατερίνα Γιαννάκου
Σκηνοθεσία: Κώστας Γάκη
Μουσική – τραγούδια: Σταμάτης Κραουνάκης
Σκηνικά: Άση Δημητρολοπούλου
Κοστούμια: Χαρά Τσουβαλά
Επιμέλεια κίνησης – χορογραφίες: Φαίδρα Νταϊόγλου
Φωτισμοί: Περικλής Μαθιέλλης
Φωτογραφίες:Ελίνα Γιουνανλή
Videopromo – Αφίσα: Θωμάς Παλυβός
Βοηθός σκηνοθέτη: Νατάσα –Φαίη Κοσμίδου
Βοηθός σκηνογράφου: Χριστίνα Οικονόμου
Βοηθός ενδυματολόγου: Εύα Κουρελιά
Την Ραραού ερμηνεύει η Υρώ Μανέ
Πρωταγωνιστούν: Παναγιώτης Μπουγιούρης, Σπύρος Μπιμπίλας, Τάνια Τρύπη, Γιάννης Βασιλώτος, Νικόλ Δημητρακοπούλου, Ειρήνη Θεοδωράκη, Νατάσα – Φαίη Κοσμίδου, Στράτος Νταλαμάγκος, Γιώργης Παρταλίδης, Μαριαλένα Ροζάκη
Μουσικοί επί σκηνής: Δημήτρης Κίκλης, Γρηγόρης Λάζογλου, Γιάννης Αλαγιάννης
Καλλιτεχνική επιμέλεια: Υρώ Μανέ
Οργάνωση παραγωγής: Αγνή Μοίρα, Χρυσαντίνα Κούλουμπου, Χαρά Μητσοπούλου
Παραγωγή: Arise Entertainment & More-ARTINFO
Ώρα έναρξης: 9.15 μμ
Προπώληση: more.com
Είσοδος 23€ – ΑμεΑ, άνεργοι, πολύτεκνοι, φοιτητές 20€

Η «Δωδέκατη Νύχτα» του Σαίξπηρ από τα παιδιά της θεατρικής ομάδας του Κέντρου Πρόληψης Ρεθύμνου
2025-07-12 20:00 | Ελληνικό Μεσογειακό Πανεπιστήμιο (Ρέθυμνο), Εμμανουήλ Δασκαλάκη 4, Ρέθυμνο, Ρεθύμνου, 74100, Ελλάδα
Το Κέντρο Πρόληψης των Εξαρτήσεων και Προαγωγής της Ψυχοκοινωνικής Υγείας Π.Ε. Ρεθύμνου, σε συνεργασία με τον ΕΟΠΑΕ και τα παιδιά της θεατρικής ομάδας του Κέντρου Πρόληψης σας προσκαλούν στη θεατρική παράσταση, με τίτλο
«Δωδέκατη Νύχτα» του Σαίξπηρ
Για 9η χρονιά η μικτή ομάδα εφήβων μας παρουσιάζει την προσπάθεια και το απόσταγμα της επαφής της με τη θεατρική τέχνη.
Οι μικροί μας ηθοποιοί θα ανέβουν στη σκηνή το Σάββατο 12 Ιουλίου 2025, στις 20:00, στο Αμφιθέατρο του ΕΛΜΕΠΑ.
Μια ευκαιρία για να απολαύσουμε όλοι την εξέλιξη και την πορεία των παιδιών, αλλά και μια αφορμή για να αναδειχθεί η συμβολή της ενασχόλησης των παιδιών με το θέατρο στην πρόληψη των εξαρτήσεων και στην ενίσχυση της ψυχοκοινωνικής τους υγείας.

Η παράσταση «Το Αμάρτημα της Μητρός μου» από το Θέατρο Τέχνης Ηρακλείου
2025-07-12 21:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Η Καλλιτεχνική Εταιρεία Παραστατικής Τέχνης ΘΕΑ.Τ.Η (Θέατρο Τέχνης Ηρακλείου) παρουσιάζει το λογοτεχνικό διήγημα του σπουδαίου Έλληνα πεζογράφου και ποιητή Γεώργιου Βιζυηνού.
«Το Αμάρτημα της Μητρός μου» είναι το πρώτο διήγημα του συγγραφέα και αποτελεί βιογραφικό οικογενειακό δράμα με κύρια πρόσωπα τον Γεώργιο Βιζυηνό και την μητέρα του. Ο συγγραφέας μεταφέρει τις εμπειρίες των παιδικών του χρόνων. Διεισδύει σε βάθος στον ανθρώπινο ψυχισμό και επεξεργάζεται συνειδησιακά και συναισθηματικά θέματα σε οικογενειακό και κοινωνικό πλαίσιο. Πρόκειται για το πρώτο νεοελληνικό διήγημα που ταξιδεύει στα βάθη της ανθρώπινης ψυχής.
Το διήγημα έχει μεταφερθεί στην σκηνή ως θεατρική παράσταση, χωρίς επεξεργασία, μετάφραση ή διασκευή, κρατώντας τον καθαρό λόγο του συγγραφέα χωρίς την παραμικρή αλλοίωση.
Συγγραφέας : Γεώργιος Βιζυηνός
Είδος : Λογοτεχνικό Διήγημα
Έτος : 1883
Ηθοποιοί:

Κωνσταντίνος Πολοπετράκης (Γεώργιος Βιζυηνός)
Χρύσα Μιχάλαρου (Μητέρα)

Σκηνοθετική Επιμέλεια : Ειρήνη Καράγιαννη

Παράσταση: Σάββατο 12 Ιουλίου
Θέατρο “Ερωφίλη” Φορτέτζα, Ρέθυμνο
Ώρα Έναρξης: 21:30
Προπώληση Εισιτηρίων more.com
Τιμές Εισιτηρίων :

Κανονικό 15€
Ομαδικό (Άνω των 5 θεατών) 12€
Μαθητικό/Ανέργων10€

Εισιτήρια στην είσοδο του Θεάτρου την ημέρα της παράστασης
Τιμές Εισιτηρίων :

Κανονικό 15€
Μαθητικό/Ανέργων10€
ΑμεΑ 67%+ :ΔΩΡΕΑΝ

Τα εισιτήρια Ανέργων, Μαθητικό και ΑμΕΑ γίνονται δεκτά μόνο με την χρήση του κατάλληλου πιστοποιητικού.
Οργάνωση/Παραγωγή: Καλλιτεχνική Εταιρεία Θεάτρου Τέχνης ΘΕΑ.Τ.Η

«Τα τετράδια της Ανζέλ Κουρτιάν»: Θεατρική παράσταση με την Χριστίνα Αλεξανιάν στην Αμνάτο
2025-07-13 21:00 | Αμνάτος, Amnatos, Ρεθύμνου, 741 50, Greece
Μια μοναδική παράσταση που αναφέρεται στην γενοκτονία των Αρμενίων του 1915, «Τα τετράδια της Ανζέλ Κουρτιάν», θα παρουσιαστεί την Κυριακή 13 Ιουλίου 2025 στον αύλειο χώρο του Σχολικού Μουσείου της Αμνάτου.
Την θεατρική διασκευή του ομότιτλου βιβλίου, την σκηνοθεσία και την Καλλιτεχνική επιμέλεια έχει κάνει η καταξιωμένη ηθοποιός Χριστίνα Αλεξανιάν, η οποία ερμηνεύει και τον αντίστοιχο ρόλο.
Η εκδήλωση οργανώνεται από την Περιφέρεια Κρήτης με την υποστήριξη του Δήμου Ρεθύμνης και του Πολιτιστικού Συλλόγου Αμνάτου.
Η είσοδος είναι ελεύθερη για το κοινό.
Τα τετράδια της Ανζέλ Κουρτιάν
Με την Χριστίνα Αλεξανιάν
ΚΥΡΙΑΚΗ 13 ΙΟΥΛΙΟΥ 2025
ΩΡΑ: 21:00
ΑΜΝΑΤΟΣ
Αύλειος χώρος ΣΧΟΛΙΚΟΥ ΜΟΥΣΕΙΟΥ
Η είσοδος για το κοινό θα είναι ελεύθερη
ΔΙΟΡΓΑΝΩΣΗ: ΠΕΡΙΦΕΡΕΙΑ ΚΡΗΤΗΣ
ΜΕ ΤΗΝ ΥΠΟΣΤΗΡΙΞΗ:
ΔΗΜΟΥ ΡΕΘΥΜΝΗΣ
ΠΟΛΙΤΙΣΤΙΚΟΥ ΣΥΛΛΟΓΟΥ ΑΜΝΑΤΟΥ
1915. Γενοκτονία των Αρμενίων.
Χρόνια μετά, η Ανζέλ Κουρτιάν, ζώντας πια στην Ελλάδα, αφηγείται το οδοιπορικό του διωγμού της οικογένειάς της και ολόκληρου του έθνους της.
Η μάνα-μοδίστρα. Οι δυο της αδελφές.
Τα πρώτα ευτυχισμένα χρόνια.
Και ύστερα βιώνουν τις συνέπειες της διαταγής εξολόθρευσης των Αρμενίων.
Γίνονται αυτόπτες μάρτυρες της Μικρασιατικής Καταστροφής.
Ένα οδοιπορικό από την Προύσα ως τη Σμύρνη…
Και από εκεί στην Κρήτη και την Κοκκινιά.
Ο πόλεμος και η προσφυγιά καταγράφονται μέσα από τα μάτια ενός παιδιού, της μικρής Ανζέλ.
Με τον φόβο και τον θάνατο…
Με τα γέλια και τις χαρές…
Με τις μουσικές και τα τραγούδια που σημάδεψαν τη ζωή της.
«Έκανα κρυφά-κρυφά τον σταυρό μου. “Παναγιά μου, σε τι φταίξαμε; Σώσον Κύριε τον λαό σου” έλεγα από μέσα μου. Όσοι ήμασταν στις άμαξες, νιώθαμε άσχημα γι’ αυτούς που περπατούσαν, γιατί δεν αντέχανε απ’ τις καμιτσιές κι έπεφταν στα χαντάκια. Αν ήταν δυνατόν να αναφτούν καντήλια για όσους πέθαναν στο δρόμο, θα είχε φωτίσει η νύχτα και θα ’χε γίνει μέρα».
Τα τετράδια της Ανζέλ Κουρτιάν.
Μια αληθινή ιστορία. Μια συγκλονιστική μαρτυρία.
Η Ανζέλ Κουρτιάν θυμάται τα γεγονότα που σημάδεψαν τη ζωή της…
Μέσα από τα μάτια της βλέπουμε την ιστορία του Αρμενικού λαού και του Ελληνισμού της Μικράς Ασίας.
Όπως τα έζησε η ίδια… Όπως τα βίωσε ένα μικρό παιδί.
Όπως τα έγραψε αργότερα, στα μαθητικά τετράδια των εγγονιών της…
Από την πρεμιέρα της παράστασης στο Άλσος Νέας Σμύρνης τον Σεπτέμβριο του 2017 και στη συνέχεια στην Αθήνα, στο ιστορικό θέατρο «Απόλλων» της Σύρου, στη Χαλκίδα, στην Πάτρα, στην Κρήτη (Ηράκλειο, Ρέθυμνο, Χανιά, Σητεία, Αρχάνες, Αρκαλοχώρι, Γάζι, Κεφαλοβρύσι, Αυγενική, Ίνι, Μυρτιά, Άγιος Βασίλειος και Δαμάστα), στη Σκιάθο, στη Θεσσαλονίκη, στην Ξάνθη, στην Κομοτηνή, στο Λαύριο, στον Πειραιά, στη Λάρισα, στα Γιαννιτσά, στο Σοχό, στην Ασπροβάλτα, στις Σπέτσες, στην Κόρινθο, στο Λουτράκι, στη Δράμα, στην Αίγινα, στην Ερμιόνη, στους Αγίους Θεοδώρους, στη Ρόδο, στην Ύδρα στο Αγκίστρι, στο Πανόραμα, στον Χορτιάτη, στο Μεσολόγγι, στον Πύργο, στα Ρωμαϊκά Ωδεία της Κω και της Πρέβεζας και στην 2023 Ελευσίς Πολιτιστική Πρωτεύουσα της Ευρώπης Τα τετράδια της Ανζέλ Κουρτιάν έχουν χειροκροτήσει μέχρι σήμερα πάνω από 60.000 θεατές σε περισσότερες από 150 παραστάσεις. Η παράσταση έχει αποσπάσει εγκωμιαστικά σχόλια από κοινό και κριτικούς, τόσο για τη διασκευή του ομότιτλου βιβλίου, όσο και για την καθηλωτική ερμηνεία της Χριστίνας Αλεξανιάν ως Ανζέλ Κουρτιάν, συνεχίζοντας τη δυναμική της πορεία για 8η χρονιά.
Μεταξύ άλλων την παράσταση έχει παρακολουθήσει η Πρόεδρος της Ακαδημίας Αθηνών και τ. Πρόεδρος της Βουλής των Ελλήνων κ. Άννα Ψαρούδα-Μπενάκη, ο Μακαριώτατος Αρχιεπίσκοπος Αθηνών και Πάσης Ελλάδος κ.κ. Ιερώνυμος Β’, ο Αρχιεπίσκοπος Αμερικής κ.κ. Ελπιδοφόρος, ο Σεβασμιώτατος Αρχιεπίσκοπος Κρήτης κ.κ. Ευγένιος, ο Σεβασμιώτατος Μητροπολίτης Ξάνθης και Περιθεωρίου κ.κ. Παντελεήμων, ο Σεβασμιώτατος Μητροπολίτης Άγκυρας κ.κ. Ιερεμίας, ο Σεβασμιώτατος Μητροπολίτης Κώου και Νισύρου κ.κ. Ναθαναήλ, ο Σεβασμιώτατος Μητροπολίτης των εν Ελλάδι Ορθοδόξων Αρμενίων κ.κ. Kegham Khatcherian, εκπρόσωποι του ελληνικού κοινοβουλίου κ.ά.
Τα τετράδια της Ανζέλ Κουρτιάν στο εξωτερικό:
ΚΥΠΡΟΣ: Η παράσταση παρουσιάστηκε κατόπιν πρόσκλησης της Βουλής των Αντιπροσώπων της Κύπρου στην Λευκωσία στις 13.11.2018.
ΓΑΛΛΙΑ: Στο πλαίσιο των εκδηλώσεων μνήμης για την 104η επέτειο της Γενοκτονίας των Αρμενίων η παράσταση παρουσιάστηκε στο Παρίσι, στο Théâtre Municipal Berthelot του Montreuil στις 24.04.2019 και στο Auditorium Niedermeyer του Issy Les Moulinaux στις 25.04.2019. Οι παραστάσεις δόθηκαν στα ελληνικά με γαλλικούς υπέρτιτλους
Η.Π.Α.: Κατόπιν ενδιαφέροντος του Αρχιεπισκόπου Αμερικής κ.κ. Ελπιδοφόρου και του Εθνικού Κήρυκα της Νέας Υόρκης η παράσταση παρουσιάστηκε στις 6-7-8 και 15.12.2019 στο Ελληνικό Πολιτιστικό Κέντρο της Αρχιεπισκοπής Αμερικής στην Αστόρια της Νέας Υόρκης και στις 14.12.2019 στο Μαλιώτειο Πολιτιστικό Κέντρο της Βοστώνης. Οι παραστάσεις πραγματοποιήθηκαν με την υποστήριξη του Γενικού Προξενείου της Ελλάδας στη Νέα Υόρκη και του Γενικού Προξενείου της Ελλάδας στην Βοστώνη, και επιπλέον απονεμήθηκε στην Χριστίνα Αλεξανιάν Certificate of Special Congressional Recognition για την παράσταση από το μέλος του αμερικανικού Κογκρέσου Carolyn B. Maloney. Οι παραστάσεις δόθηκαν στα ελληνικά με αγγλικούς υπέρτιτλους.
Συντελεστές
Θεατρική διασκευή του ομότιτλου βιβλίου – Σκηνοθεσία – Ερμηνεία – Καλλιτεχνική επιμέλεια: Χριστίνα Αλεξανιάν
Βοηθός Σκηνοθέτη – Οργάνωση Παραγωγής: Κώστας Καρασαββίδης
Στα ηχογραφημένα τραγούδια της παράστασης συμμετέχουν:
Φωνή: Μαρία Σπυριδωνίδου
Πολίτικο λαούτο – Μπαγλαμάς: Κώστας Γεδίκης
Σκηνικά – Κοστούμια: Μυρτώ Καραπιπέρη
Μοδίστρα: Πέννυ Τσομπανάκη
Φωτογραφίες: Δημήτρης Καλογερής
Trailer: Κώστας Κουφιόπουλος
Γραφίστας: Γεράσιμος Αμπάτης
Διάρκεια: 1.15’

Η παράσταση «Ο ΚΑΡΑΓΚΙΟΖΗΣ ΔΙΑΚΟΠΕΣ ΣΤΟ ΒΟΡΕΙΟ ΠΟΛΟ» στο Δημοτικό Κήπο Ρεθύμνου
2025-07-14 20:30 | Δημοτικός Κήπος Ρεθύμνου, Rethymnon Municipal Garden, ΡΕΘΥΜΝΟ, Ρεθύμνης, 74132, Greece
Ο θίασος του Μιχάλη Θεοδωρόπουλου “ΣΚΙΕΣ ΚΑΙ ΓΕΛΙΑ” παρουσιάζει την παράσταση «Ο ΚΑΡΑΓΚΙΟΖΗΣ ΔΙΑΚΟΠΕΣ ΣΤΟ ΒΟΡΕΙΟ ΠΟΛΟ». Μια καινούρια παράσταση, δημιουργία του καραγκιοζοπαίχτη Μιχάλη Θεοδωρόπουλου.
Μια ξεκαρδιστική κωμωδία, όπου ο Καραγκιόζης μαζί με τα κολλητήρια του ξεκινούν για ένα καλοκαιρινό ταξίδι το οποίο καταλήγει από λάθος στον Βόρειο Πόλο. Εκεί διαδραματίζονται οι πιο τρελές καλοκαιρινές διακοπές που έχουν γίνει ποτέ, στις οποίες όμως, ο λαϊκός μας ήρωας, παρόλες τις αντιξοότητες, καταφέρνει να διασκεδάσει μαζί με τα Κολλητήρια του και ταυτόχρονα να περάσει σημαντικά μηνύματα και αρχές για τη προστασία του περιβάλλοντος…
Η συνέχεια επί σκηνής…
Δευτέρα 14 Ιουλίου
Δημοτικός Κήπος, Ρέθυμνο – Ώρα Έναρξης: 8:30 μ.μ.
Τιμή Εισιτηρίου: 7€
Προμηθευτείτε το εισιτήριό σας εδώ: https://tinyurl.com/yc5rmb4w

«Σύμφωνο Επιβίωσης»: Stand Up Comedy με τους Αντώνη Κρόμπα και Λευτέρη Ελευθερίου
2025-07-16 21:30 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Δύο υπέροχοι κωμικοί υπογράφουν «Σύμφωνο Επιβίωσης»
Ο Αντώνης Κρόμπας και ο Λευτέρης Ελευθερίου τo αχτύπητo κωμικό δίδυμο της νέας ελληνικής κωμικής σκηνής, έρχονται με ένα καταπληκτικό
comedy show και υπογράφουν «Σύμφωνο Επιβίωσης».
Σχολιάζουν, σατιρίζουν, υποκρίνονται, εκνευρίζουν και ερεθίζουν το κοινό μέσα σε ένα καταιγιστικό δίωρο!
Απορίες, καταγγελίες, ποιήματα, και όλης της γής τα κρίματα αμέσως συγχωρούνται κι ευθύς ξαναγεννιούνται!
Φίλοι μου σκεφτείτε φρόνιμα και ελάτε να τους δείτε, γιατί αργά ή γρήγορα μπροστά σας… θα τους βρείτε.
ΡΕΘΥΜΝΟ
Φορτέτζα / Θέατρο Ερωφίλη
Τετάρτη 16/7/2025 | 21:30 | Προπώληση εδώ:ticketservices
Προσφορά 15€ έως & 13/7/2025
Τιμή: 18€ γενική είσοδος

Η Θεατρική Ομάδα της Μητρόπολης Ρεθύμνης παρουσιάζει το έργο «Άι-Γιώργης» στο Ρουμελί
2025-07-21 21:00 | Ρουμελή Μυλοποτάμου, Ρουμελή Μυλοποτάμου, Ρεθύμνου, Ελλάδα
Η θεατρική ομάδα της Ιεράς Μητροπόλεως Ρεθύμνης & Αυλοποτάμου παρουσιάζει τη θεατρική παράσταση «Άι Γιώργης» του Γιώργη Καλογεράκη, καθώς και το θρύλο της δρακοντοκτονίας.
Συμμετέχουν 25 παιδιά από Ρέθυμνο και Μυλοπόταμο.
Σκηνοθεσία: Γιάννης Μπλέτας
Σκηνικά: Γιάννης Τσάβαλος
Μουσική: Αντώνης Ζαχαράκης

Τη Δευτέρα 21 Ιουλίου, στις 21.00 στο Ρουμελί Μυλοποτάμου.
Είσοδος ελεύθερη.

Η τραγωδία του Σοφοκλή «ΦΙΛΟΚΤΗΤΗΣ» έρχεται στο Ρέθυμνο
2025-07-22 21:15 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Ο Γιώργος Κιμούλης, ο Δημήτρης Γκοτσόπουλος και ο Θοδωρής Κατσαφάδος, σε παραγωγή της εταιρείας Μέθεξις του Χρήστου Τριπόδη, παρουσιάζουν, την καλοκαιρινή περίοδο σε όλη την Ελλάδα και την Κύπρο, την τραγωδία του Σοφοκλή ΦΙΛΟΚΤΗΤΗΣ
Στον Φιλοκτήτη ο Σοφοκλής δραματοποιεί μια επιχείρηση απάτης, την οποία οργανώνει ο Οδυσσέας και αναλαμβάνει να εκτελέσει ο Νεοπτόλεμος, ο νεαρός γιος του Αχιλλέα. Οι δύο άνδρες καταφθάνουν στην ακατοίκητη Λήμνο, στην άκρη, στην εσχατιά του Κόσμου, εκεί όπου οι Αχαιοί είχαν εγκαταλείψει για δέκα χρόνια τον Φιλοκτήτη, πληγωμένο από µία αγιάτρευτη πληγή.
Η αποστολή τους είναι να κλέψουν το περίφημο τόξο του του Φιλοκτήτη, γιατί χωρίς αυτό είναι αδύνατη η άλωση της Τροίας.
«Μισώ την εποχή που ζω. Σκοτεινά χρόνια. Δε θέλω τη ζωή μου έτσι»
Ο μύθος αντανακλάται στο σήμερα. Δύο εκπρόσωποι της παλαιάς γενιάς. Ο ένας, εκτός κόσμου αποκλεισμένος, πιστός στις έννοιες της Ουτοπίας και του Επιθυμητού και ο άλλος, μέσα στον κόσμο προσκολλημένος, πιστός στις έννοιες του Ρεαλισμού και του Πολιτικού Εφικτού.
O καθένας µε τον τρόπο του προσπαθεί να πάρει µε το μέρος του έναν εκπρόσωπο της νεότερης γενιάς. Ποιος θα τον κερδίσει; Ο ένας ή ο άλλος; Ή μήπως… κανένας απ’ τους δύο;
Συντελεστές
Μετάφραση – σκηνοθεσία: Γιώργος Κιμούλης
Σκηνικά: Μαρία Φιλίππου
Μουσική: Ανδρέας Κατσιγιάννης
Κοστούμια: Σοφία Νικολαΐδη, Ίλια Στριγγάρη
Φωτισμοί: Στέλλα Κάλτσου
Κινησιολογία: Κυριάκος Κοσμίδης
Creative agency: Gridfox
Παίζουν: Γιώργος Κιμούλης, Δημήτρης Γκοτσόπουλος, Θοδωρής Κατσαφάδος
ΧΟΡΟΣ: Παναγιώτης Κατσίκης, Μανώλης Κλωνάρης, Κώστας Κοράκης, Θεόφιλος Πασχάλης, Βασίλης Παυλάκος, Μάριος Τζόγκανος, Γιώργος Τσουρουνάκης
Τρίτη 22 Ιουλίου 2025
Θέατρο Ερωφίλη, Φορτέτζα – Ρέθυμνο
Έναρξη 21:15
Προπώληση more.com

Η παράσταση «MIRACULOUS: Ιστορίες των Ladybug & Cat Noir» στο Ρέθυμνο
2025-07-24 21:00 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
MIRACULOUS: Ιστορίες των Ladybug & Cat Noir. Η ΕΠΙΣΗΜΗ ΘΕΑΤΡΙΚΗ ΠΑΡΑΣΤΑΣΗ, βασισμένη στην ομώνυμη βραβευμένη τηλεοπτική σειρά. Το παγκόσμιο φαινόμενο MIRACULOUS έρχεται για πρώτη φορά στην Ελλάδα από την Kolossaion Productions.
«MIRACULOUS: Ιστορίες των Ladybug & Cat Noir», μια από τις δημοφιλέστερες σειρές κινουμένων σχεδίων ζωντανεύει επί σκηνής για να συνεπάρει μικρούς και μεγάλους θεατές σε σκηνοθεσία Παναγιώτη Κουντουρά.
Μετά τις εξαιρετικά επιτυχημένες sold out παραστάσεις στο εξωτερικό, σε Ισπανία, Γαλλία, Αργεντινή, το Ελληνικό κοινό θα έχει την ευκαιρία να απολαύσει την παράσταση που βραβεύτηκε στην Ισπανία από τους θεατές ως το καλύτερο θεατρικό γεγονός (Broadway World Spain Award for Best Theatrical Event).
Η Ladybug, ο Cat Noir, ο Hawkmoth, η Tikki και όλοι οι αγαπημένοι πρωταγωνιστές έρχονται για να σας συναντήσουν σε όλη την Ελλάδα.
Ετοιμαστείτε για εντυπωσιακά ειδικά εφέ, επιβλητικά σκηνικά, πραγματικές πτήσεις πάνω από τους θεατές, καταιγιστικές σκηνές μάχης που κόβουν την ανάσα και φαντασμαγορικό light show. Ένα φαντασμαγορικό μιούζικαλ για όλη την οικογένεια. Μια περιοδεία ηρωικών διαστάσεων στη μεγαλύτερη παραγωγή που έχει παρουσιάσει η Kolossaion Productions μέχρι σήμερα.
Μια παράσταση γεμάτη μαγεία, θεαματικές ιστορίες, μοναδικές χορογραφίες και τραγούδια, ειδικά δημιουργημένα για το μουσικό show, προσφέροντας στους θεατές μια αξέχαστη εμπειρία. Εμβληματικές σκηνές από την τηλεοπτική σειρά αναδημιουργούνται με απόλυτη πιστότητα, φέρνοντας τους αγαπημένους χαρακτήρες ακόμη πιο κοντά στους θαυμαστές τους. H Ladybug, o Cat Noir και οι φίλοι τους ταξιδεύουν στην Ελλάδα και την Κύπρο, συνεχίζοντας τη διεθνή τους περιοδεία!

Το φαντασμαγορικό show θα φιλοξενηθεί σε περισσότερες από 50 πόλεις, χαρίζοντας στο κοινό μια ανεπανάληπτη εμπειρία. Η παράσταση μεταφέρει τους θεατές στο μαγευτικό Παρίσι, όπου η έφηβη Μαρινέτ μεταμορφώνεται στη θρυλική Ladybug, στο πλευρό του μυστηριώδους Cat Noir.
Η Μαρινέτ ετοιμάζεται να γιορτάσει τα γενέθλια της μα το Παρίσι κινδυνεύει ξανά από τις δυνάμεις του κακού. Χάρη στις σκοτεινές δυνάμεις του Hawkmoth o κόσμος μας χάνει τα χρώματα του. Η Μάρινετ και ο Άντριεν πρέπει να αναζητήσουν τον ήρωα μέσα τους, να ξεπεράσουν κάθε φόβο και να εκπληρώσουν το πεπρωμένο τους παλεύοντας για έναν καλύτερο κόσμο. Τα Miraculous θα είναι ο οδηγός τους στη μεγαλύτερη μάχη για να σώσουν όλους εκείνους που αγαπούν.
Σκηνοθεσία: Παναγιώτης Κουντουράς
Διασκευή κειμένου: Κέλλυ Πιλαλίδου & Παναγιώτης Κουντουράς
Μετάφραση: Κέλλυ Πιλαλίδου
Σκηνογραφία: Μαρίνα Κωνσταντινίδου, Αννέτα Ιμπρισίμη
Ενδυματολογία: Μαρία Καβαλιώτη
Χορογραφίες: Ιωάννα Μήτσικα
Κατασκευή Kwamis: Άννα Wasiak
Σχεδιασμός Φωτισμών: Τρύφωνας Κεχαγιάς
Sound Design & Visuals, Στίχοι Τραγουδιών: Παναγιώτης Κουντουράς
Βοηθός Σκηνοθέτη: Μαρία Προδρόμου
Ενορχηστρώσεις underscore, Μουσική Διδασκαλία: Χρήστος Γκουγκούμας
Κατασκευή Σκηνικών: Kolossaion Productions
Φωτογράφιση: Γιώργος Νάκης
Παραγωγή: Kolossaion Productions
Πρωταγωνιστούν: Τάσος Αθανασέλος, Δημήτρης Δανάμπασης, Αγγελική Δεληγιάννη, Βασιλική Ζαφειρίου, Ελβίρα Πολυτίμη Θεμελή, Γιώργος Κωνσταντίνου, Κωνσταντίνα Λάγγη, Αρετή Μακρολειβαδίτη, Λούνα Παπαγεωργίου, Νίκος Χρηστίδης.
Ρέθυμνο, Θέατρο Ερωφίλη – Φορτέτζα
Πέμπτη 24 Ιουλίου – 21.00
Είσοδος 15 ευρώ
Προπώληση more.com

H παράσταση «Όνειρο Κρήτης» στα Απλαδιανά
2025-07-25 21:00 | Απλαδιανά, Απλαδιανά Μυλοποτάμου, Απλαδιανά Μυλοποτάμου, Ρεθύμνου, Ελλάδα
H παράσταση «Όνειρο Κρήτης» του Μιχάλη Μπαλαμούτσου από το Θέατρο Κρήτης θα πραγματοποιηθεί την Παρασκευή 25 Ιουλίου στα Απλαδιανά, τη Δευτέρα 4 Αυγούστου στην Επισκοπή και την Παρασκευή 11 Αυγούστου στη Λαγκά Μυλοποτάμου στο πλαίσιο του Θερινού Φεστιβάλ Μυλοποτάμου 2025.
Οι χαρακτήρες της παράστασης, χαρίζουν το γέλιο χωρίς δισταγμό σε ένα όνειρο επί σκηνής και αφήνουν το έντονο άρωμα Κρήτης που αποπνέουν, να ευωδιάσει, χαρίζοντας
το γέλιο που τόσο ανάγκη έχει το κοινό.
Σκηνοθεσία: Μιχάλης Μπαλαμούτσος
Έναρξη 21:00

Βραδιές γέλιου με το Στάθη Μονιάκη
2025-07-26 20:00 | Ορθέ Μυλοποτάμου, Ορθέ Μυλοποτάμου, Ρεθύμνου, Ελλάδα
Ο Στάθης Μονιάκης στα πλαίσια των φιλανθρωπικών εμφανίσεών του, με το ανεξάντλητο ταλέντο του μας χαρίζει μοναδικές στιγμές απόλαυσης.
Στο χώρο της εκδήλωσης θα διατίθεται το βιβλίο του «365 Ανέκδοτα, ένα για κάθε μέρα» τα έσοδα του οποίου θα προσφερθούν για τις ανάγκες της περιοχής.
Σάββατο 26 Ιουλίου, Ορθές
Κυιρακή 27 Ιουλίου, Χώνος
Έναρξη 20:00.

Βραδιές γέλιου με το Στάθη Μονιάκη
2025-07-27 20:00 | Χώνος, Leoforos Emmanouil Kefalogianni, Rethymno, Ρεθύμνου, 741 50, Greece
Ο Στάθης Μονιάκης στα πλαίσια των φιλανθρωπικών εμφανίσεών του, με το ανεξάντλητο ταλέντο του μας χαρίζει μοναδικές στιγμές απόλαυσης.
Στο χώρο της εκδήλωσης θα διατίθεται το βιβλίο του «365 Ανέκδοτα, ένα για κάθε μέρα» τα έσοδα του οποίου θα προσφερθούν για τις ανάγκες της περιοχής.
Δευτέρα 23 Ιουνίου, Αγγελιανά
Σάββατο 26 Ιουλίου, Ορθές
Κυιρακή 27 Ιουλίου, Χώνος
Έναρξη 20:00.

Η παιδική παράσταση «Μότσαρτ, Ο Μαγικός Αυλός» από την Παιδική Σκηνή Κάρμεν Ρουγγέρη
2025-07-27 21:00 | Θέατρο Ερωφίλη, Erofili Theatre, Ρέθυμνο, Ρεθύμνου, 74100, Greece
Ένα Μουσικό Παραμύθι πλημμυρισμένο από τις υπέροχες μελωδίες του μοναδικού Βόλφγκανγκ Αμαντέους Μότσαρτ, από την Παιδική Σκηνή Κάρμεν Ρουγγέρη
Σκηνοθεσία Κάρμεν Ρουγγέρη – Χριστίνα Κουλουμπή
Η Κάρμεν Ρουγγέρη και οι συνεργάτες της, στην καλοκαιρινή περιοδεία, θα γνωρίσουν στους μικρούς αλλά και τους μεγάλους φίλους τους, τον μοναδικό Βόλφγκανγκ Αμαντέους Μότσαρτ, μεταμορφώνοντας την όπερα «Ο Μαγικός Αυλός» σε ένα Μουσικό Παραμύθι πλημμυρισμένο από τις υπέροχες μελωδίες αυτού του μοναδικού συνθέτη.
Λίγα λόγια για το έργο:
Ο βασιλιάς της μέρας και η βασίλισσα της νύχτας, κάποτε αγαπήθηκαν τρελά και αποφάσισαν να ενωθούν. Όμως η αγάπη τους αυτή κράτησε πολύ λίγο. Εκείνη ήταν φτιαγμένη από ψέματα και κακία, εκείνος από αλήθεια και καλοσύνη. Εκείνη ήθελε να εξουσιάζει με το σκοτάδι, εκείνος ήθελε να βασιλεύει με το φως. Πώς να ταιριάξουνε λοιπόν; Χώρισαν, και η μεγάλη αγάπη τους έγινε αμέσως έχθρα.
Μετά από 9 μήνες η σκοτεινή βασίλισσα έφερε στον κόσμο ένα όμορφο κοριτσάκι, την Παμίνα, στην οποία ποτέ δεν είπε ποιος είναι ο πατέρας της. Το ‘μαθε ο βασιλιάς της μέρας και σκοτείνιασε. Ήθελε να την πάρει κοντά του. Φοβόταν μήπως ζώντας δίπλα στην μητέρα της έπαιρνε από τον χαρακτήρα της. Έτσι μια μέρα την έκλεψε κρυφά και έβαλε να την φυλάνε σ’ έναν όμορφο πύργο. Θύμωσε τότε η βασίλισσα της νύχτας. Μαύρισε ακόμα περισσότερο τον ουρανό της, έσβησε τ’ αστέρια της. Έπρεπε να βρει κάποιον τρόπο να πάρει πίσω την κόρη της. Άρχισε λοιπόν να αναζητεί ένα παλικάρι. Ένα παλικάρι που θα μπορούσε να την βοηθήσει. Το βρήκε στο πρόσωπο του πρίγκιπα Ταμίνο, αλλά και του Παπαγκένο.
Ο πρίγκιπας Ταμίνο -σύμβολο της αρετής και της αγάπης, βρίσκει στο πρόσωπο της Παμίνας το ιδανικό ταίρι. Όμως το ζευγάρι θα περάσει από πολλές δοκιμασίες. Με όπλο την αγάπη, οι ήρωές μας θα νικήσουν και θα ενωθούν για πάντα. Μαζί τους ο Παπαγκένο, ένας χαριτωμένος παραμυθένιος ήρωας που με τις σκανδαλιές του θα χαρίσει στα παιδιά στιγμές χαράς και γέλιου. Το έργο τελειώνοντας βρίσκει τους δυο εχθρούς, βασίλισσα της νύχτας και βασιλιά της μέρας, ενωμένους. Το καλό θα νικήσει το κακό και θα απλωθεί σ’ όλη τη γη.
ΣΥΝΤΕΛΕΣΤΕΣ:
Κείμενο – Αφήγηση: Κάρμεν Ρουγγέρη
Σκηνοθεσία: Κάρμεν Ρουγγέρη – Χριστίνα Κουλουμπή
Σκηνικά – Κοστούμια: Χριστίνα Κουλουμπή
Κίνηση – Χορογραφία – Φωτισμοί: Πέτρος Γάλλιας
Μουσική επεξεργασία-Video Art: Αντώνης Δελαπόρτας
Στίχοι – Μουσική επιλογή: Ανδρέας Κουλουμπής
Διδασκαλία τραγουδιών: Ελένη Ζιώγα
Ζωγραφική σκηνικών-κατασκευών: Γιάννης Σπανόπουλος
Βοηθός Σκηνοθέτη: Γιάννης Τσουρουνάκης
Βοηθός Ενδυματολόγου: Μελίνα Μαβίδου
Διεύθυνση παραγωγής – Υπεύθυνη περιοδείας: Ελένη Καρτάση
ΔΙΑΝΟΜΗ:
Παίζουν οι ηθοποιοί (με αλφαβητική σειρά): Δελαγραμμάτικας Άρης, Καμακάρη Μαρία, Κορρές Στέφανος, Κουλουμπή Χριστίνα, Κύρτσος Νίκος, Μαβίδου Μελίνα, Πικιώνη Ινώ, Σκένδρου Αλεξάνδρα, Τσαλίκης Βασίλης
3 πνεύματα (φωνές): Άννα – Μαρία Μπλάθρα, Βερόνικα Sandberg, Ασημίνα Τσίγκα
Πληροφορίες: www.karmenrouggeri.gr
ΡΕΘΥΜΝΟ, Κυριακή 27 Ιουλίου 2025, 21:00
ΦΟΡΤΕΤΖΑ / ΘΕΑΤΡΟ ΕΡΩΦΙΛΗ
ΤΙΜΕΣ ΕΙΣΙΤΗΡΙΩΝ 14€ γενική είσοδος

«(Μ)Πλεξίματα»: Μια χοροθεατρική παράσταση για μικρούς και μεγάλους στους Αποστόλους Αμαρίου
2025-07-28 21:00 | Αποστόλοι Αμαρίου, Αποστόλοι Αμαρίου, Ρεθύμνου, Ελλάδα
Η ομάδα Team Fourteen παρουσιάζει τη χοροθεατρική παράσταση (Μ)ΠΛΕΞΙΜΑΤΑ, ένα μοναδικό έργο με ανθρωπολογική, παιδαγωγική και αισθητική αξία που συνδυάζει λαογραφία, ιστορία και μυθολογία.
Οι θεατές θα πιάσουν την άκρη του νήματος και θα ταξιδέψουν:

Στην αρχαία Αθήνα
Στις περιπέτειες της Θεάς της πόλης και της πρώτης υφάντρας
Στη συνάντησή της με την Αράχνη για να ανακαλύψουν πώς το κουβάρι της ζωής μας πλέκεται, μπλέκεται και ξεμπλέκεται!

Χορός, θέατρο, πρωτότυπη μουσική, κοστούμια και φωτιστικά εφέ δημιουργούν ένα ανεπανάληπτο αισθητικό ταξίδι!
Σύλληψη – Σκηνοθεσία: Ανδρομάχη Σαπουντζή
Χορογραφίες – Παραγωγή: Λιάνα Γεωργοπούλου
Μουσική: Πένυ Σακελλαρίου
Με τους: Μαρία Αλεξίου, Ηλιάνα Λέγγα, Βαγγέλη Λινοξυλάκη και 50 αθλήτριες της ομάδας Team Fourteen!
Δευτέρα 28 Ιουλίου – Ώρα: 21:00
Δημοτικό Θέατρο Αποστόλων
Είσοδος Ελεύθερη
Διοργάνωση: Δήμος Αμαρίου – Συνδιοργάνωση με την Περιφέρεια Κρήτης
